**RAPORT PRIVIND SITUAŢIA HIDROMETEOROLOGICĂ**

**ŞI A CALITAŢII MEDIULUI**

**în intervalul 26.09.2023 ora 08.00 – 27.09.2023, ora 08.00**

**I. SITUAŢIA HIDROMETEOROLOGICĂ**

**1. Situaţia și prognoza hidrologică pe râurile interioare și Dunăre, din 27.09.2023, ora 08.00**

**RÂURI:**

**Debitele au fost în general în scădere** exceptând râurile din bazinele hidrografice: Olt, Vedea, Argeș, Ialomița, Siret, Prut și râurile din Dobrogea unde au fost staționare.

Pe cursul mijlociu și inferior al Mureșului și pe cursul inferior al Someșului debitele au fost în creștere datorită propagării.

Debitele se situează la valori sub mediile multianuale lunare, cu coeficienți moduli cuprinși între 30-80%, mai mari (în jurul și peste normalele lunare) pe râurile din bazinul Arieșului, bazinele superioare ale Turului, Lăpușului, Crasnei, Barcăului, Crișurilor, bazinele superioare și mijlocii ale Someșului Mic și Jiului, pe unii afluenți din bazinul mijlociu și inferior al Mureșului și bazinul inferior al Oltului și mai mici (sub 30%) pe râurile din bazinele hidrografice: Rm. Sărat, Bârlad, Tazlău, Jijia și pe râurile din Dobrogea.

Nivelurile pe râuri la stațiile hidrometrice se situează sub **COTELE DE ATENȚIE.**

**Debitele vor fi în scădere,** exceptând râurile din bazinele hidrografice Olt, Vedea, Argeș, Ialomița, Siret, Prut, Someșul Mare, bazinul superior al Mureșului și pe râurile din Dobrogea unde vor fi staționare.

Nivelurile pe râuri la stațiile hidrometrice se vor situa sub **COTELE DE ATENȚIE**.

**DUNARE:**

**Debitul la intrarea în țar****ă (secțiunea Baziaș) în** **intervalul 26 – 27.09.2023** **a fost staționar, având valoarea de** **2500 m3/s**, sub media multianuală a lunii **septembrie (3800 m3/s).**

În aval de Porţile de Fier debitele au fost în scădere la Gruia și pe sectorul Vadu Oii – Tulcea, în creștere pe sectorul Calafat – Tr. Măgurele și relativ staționare pe sectorul Zimnicea – Hârșova.

**Debitul la intrarea în** **țară (secțiunea Baziaș) va fi în creștere (2600 m3/s).**

În aval de Porțile de Fier debitele vor fi în ușoară creștere pe sectorul Gruia – Cernavodă și relativ staționare pe sectorul Hârșova – Tulcea.

**2.** **Situaţia meteorologică în intervalul 26.09.2023, ora 08.00 – 27.09.2023, ora 08.00**

**A.N.M.** a emis **o ATENŢIONARE Meteorologică, cod galben,** valabilă în intervalul **26.09.2023, ora 10.00 – 27.09.2023, ora 21.00**, vizând **intensificări ale vântului,** conform căreia: Marți și miercuri (26 și 27 septembrie), vântul va avea intensificări temporare în Dobrogea și Muntenia, cu viteze de 55...65 km/h, iar pe litoral și în bazinul vestic al Mării Negre rafalele vor depăși 70 km/h.

Aceast mesaj meteorologic a fost transmis de către Centrul Operativ pentru Situaţii de Urgenţă al Ministerului Mediului, Apelor şi Pădurilor către*: Inspectoratul General pentru Situaţii de Urgenţă, Secretariatul General al Guvernului, Centrul de Situații al Guvernului, Ministerul Apărării Naţionale, Ministerul Afacerilor Interne, Ministerul Transporturilor, Ministerul Sănătății, Ministerul Economiei, Ministerul Agriculturii și Dezvoltării Rurale, Comisia Națională pentru Controlul Activităților Nucleare, Serviciul de Protecție și Pază, Serviciul de Telecomunicații Speciale, S.C. Hidroelectrica S.A., Agenția Naţională de Îmbunătăţiri Funciare și către următoarele Comite Judeţene pentru Situaţii de Urgenţă:*

* - *ARGEŞ, BRĂILA, BUZĂU, CĂLARAŞI, CONSTANŢA, DÂMBOVIŢA, GIURGIU, IALOMIŢA, PRAHOVA, TELEORMAN, TULCEA, ILFOV şi Municipiul Bucureşti – ATENŢIONARE Meteorologică, cod Galben.*

**În ţara,** vremea a fost frumoasă și mult mai caldă decât normal în ultima decadă a lunii septembrie, cu valori termice diurne cu 4...9 grade peste cele specifice datei, astfel că maximele s-au încadrat între 23 de grade la Joseni, Întorsura Buzăului și Voineasa și 31 de grade la Giurgiu, Brăila și București-Filaret. Cerul a fost mai mult senin, cu înnorări trecătoare în extremitatea sud-sud-vestică a țării. Vântul a suflat slab și moderat, temporar cu intensificări ziua în regiunile sudice și sud-estice, cu rafale în general de 55...60 km/h - local în Dobrogea și Muntenia și izolat în estul Olteniei, precum și pe crestele montane din vestul Carpaților Meridionali, unde în cursul nopții au fost viteze de peste 70 km/h. La ora 06 temperatura aerului avea valori cuprinse între 3 grade la Miercurea Ciuc și Întorsura Buzăului și 23 de grade la Mangalia. Pe spații mici, în primele ore ale intervalului, în estul Transilvaniei și nordul Moldovei a fost ceață.

*Observație - de ieri de la ora 06 a fost în vigoare 1 atenționare cod galben, emisă de către SRPV Bacău.*

**La Bucureşti,** vremea a fost frumoasă și mult mai caldă decât în mod normal pentru ultima decadă a lunii septembrie; astfel, temperatura maximă a fost de 29 de grade la Afumați, 30 de grade la stația meteo Băneasa și 31 de grade la Filaret (cu 6...7 grade peste mediile multianuale). Cerul a fost mai mult senin, iar vântul a prezentat intensificări temporare ziua, cu rafale în general de 50...55 km/h, apoi a suflat slab și moderat. La ora 06 se înregistrau valori termice de 18 grade la Afumați și Băneasa și 19 grade la Filaret.

**3. Prognoza meteorologică în intervalul 27.09.2023, ora 08.00 – 28.09.2023, ora 08.00**

**În ţara,** vremea se va menține frumoasă și mai caldă decât în mod obișnuit pentru această perioadă. Cerul va fi mai mult senin, cu înnorări trecătoare în regiunile sudice și sud-estice, unde și vântul va sufla moderat, temporar cu intensificări pe parcursul zilei. În Dobrogea și Muntenia vor fi viteze de 55...65 km/h, iar pe litoral și în bazinul vestic al Mării Negre, rafalele vor depăși 70 km/h. Temperaturile maxime, comparabile cu cele din ziua anterioară, se vor situa între 23 și 30 de grade, iar cele minime se vor încadra între 7 și 17 grade, mai scăzute în depresiunile Carpaților Orientali, spre 3...4 grade, dar și mai ridicate pe litoral până la 19...20 de grade. În orele dimineților, izolat, în special pe văi și în depresiuni vor fi condiții de ceață.

**La Bucureşti,** vremea se va menține mai caldă decât în mod obișnuit în ultima decadă a lunii septembrie; temperatura maximă va fi de 28...30 de grade (cu 5...6 grade peste media climatologică a datei), iar cea minimă de 12...14 grade. Cerul va fi variabil, iar vântul va sufla moderat, cu intensificări temporare pe parcursul zilei, când vor fi rafale de 55...60 km/h.

**II. CALITATEA APELOR**

**2.1. Pe fluviul Dunarea**

Nu au fost semnalate evenimente deosebite.

**2.2. Pe râurile interioare**

Nu au fost semnalate evenimente deosebite.

**2.3. Pe Marea Neagra**

Nu au fost semnalate evenimente deosebite.

**III. CALITATEA MEDIULUI**

**3.1. În domeniul aerului**

**Agenţia Naţională pentru Protecţia Mediului** informează că din rezultatele analizelor efectuate în cadrul Reţelei Naţionale de Monitorizare, **s-au înregistrat depăşiri ale mediei zilnice de 50 µg/m3 pentru PM10** (pulberi în suspensie cu diametrul sub 10 microni), în data de 25.09.2023, **la staţia cu indicativul B-3.**

**APM Argeș** informează telefonic de izbucnirea în data de 26.09.2023, în jurul orei 16.20, a unui incendiu la o hală din comuna Cateasca, județul Argeș, aparținând SC Plastic Process SRL și SC GBA Plastik SRL în care au ars câteva materiale plastice, paleți și 5 panouri.

În jurul orei 17.00 incendiul a fost stins.

**3.2. În domeniul solului şi vegetaţiei**

Nu au fost semnalate evenimente deosebite, iar la nivelul fondului forestier de stat nu s-au înregistrat incendii sau doborâturi de vânt.

**3.3. În domeniul supravegherii radioactivităţii mediului**

Menţionăm că, pentru factorii de mediu urmăriţi nu s-au înregistrat depăşiri ale limitelor de avertizare/alarmare în intervalul de timp menţionat şi nu s-au semnalat evenimente deosebite.Parametrii constataţi la staţiile de pe teritoriul României s-au situat în limitele fondului natural.

**3.4. În municipiul Bucureşti**

În ultimele 24 de ore, sistemul de monitorizare a calităţii aerului în Municipiul Bucureşti nu a semnalat depăşiri ale pragurilor de informare şi alertă.

**IV. ALIMENTĂRI CU APĂ**

***Administratia Bazinala de Apă Prut-Bârlad***

* **Judetul Botosani:** Se mentine situatia de restrictii in alimentarea cu apa pentru piscicultura la folosința S.C. Pirania S.R.L. Botosani - pepiniera piscicola Havarna, prin reducerea debitelor la sursa r. Baseu - ac. Cal Alb corespunzator treptei a III-a de restrictii. Se mentine Planul de restrictii in alimentarea cu apa - treapta a III-a, pentru A.N.I.F. Filiala Teritoriala Moldova Nord-U.A Botosani-Sistemul de irigatii Movileni-Hăvârna, sursa ac. Cal Alb - r. Baseu.
* **Judetul Iasi:** Se mentine situatia de restrictii in alimentarea cu apa pentru piscicultura, la folosintele:

\* SC ACVACOM SRL Iasi prin reducerea debitelor la sursa r. Gurguiata – ac.Plopi corespunzator treptei a III-a de aplicare a restrictiilor.

 \* SC MIHPES SRL Iasi prin reducerea debitelor la sursa r. Valea Oii – ac.Sarca corespunzator treptei a III-a de aplicare a restrictiilor.

Se instituie situatia de restrictii in alimentarea cu apa pentru piscicultura la folosintele:
 \* S.C. Noralex S.R.L. Iasi, S.C. Piscicola S.R.L. Iasi si S.C. CC & PES S.R.L. Iasi prin reducerea debitelor la sursa r. Miletin – ac.Halceni corespunzator treptei I-a de aplicare a restrictiilor.

* **Judetul Vaslui:** Se mentin prevederile „Planului de restrictii si folosire a apei in perioade deficitare”, treapta a III-a, pentru A.N.I.F. Filiala Teritoriala de Îmbunătățiri Funciare Vaslui – Amenajare de irigații Mânjești-sursa-Acumularea Mânjești și treapta a III-a - pentru S.C. AQUAVAS S.A. VASLUI – Sucursala Vaslui din acumularea Solesti.

**DIRECȚIA COMUNICARE**